 Na RICHARD MUNGUTI MEKANIKA aliyeiba na kuuza injini tatu za magari katika garaji ya mwenzake atakula maharage gerezani kwa miaka miwili bila faini. Bruno Ngerechu alifungwa na hakimu mwandamizi Philip Mutua alipompata na hatia ya wizi kinyume cha sheria nambari 268 (1) na sheria nambari 275 zinazopinga wizi. Alikiri aliiba injini tatu katika garaji ya Peterson Wachira iliyoko City Park Nairobi mnamo Januari 26,2022. Ngerechu yuko na garaji katika bustani hiyo pia. Ngerechu aliuza injini hizo kwa muuza wa vyuma kuu kuu. Mahakama ilifahamishwa mlalamishi (wachira) alifunga garaji yake barabara na kuenda nyumbani. Usiku wa Januari 26 2022 Ngerechu alivunja garaji hiyo na kuiba nchini tatu zilizo na thamani ya Sh780,000. Alipiga ripoti kwa polisi walioanza uchunguzi uliopelekea Ngerechu kukamatwa akijaribu kutekeleza wizi mwingine katika garaji hiyo ya Bw Wachira. Wenzake ikiwa ni pamoja na muuzaji vyuma kuu kuu walifaulu kutoroka kwa kutimua mbio kwa mwendo wa kasi na kutokomea kwenye bustani hiyo ya City Park. Ngerechu anayefanya kazi ya Mekaniki pamoja Wachira aliomba mahakama imuhurumie. “Ni kusongwa na shida kulionifanya nitekeleze wizi huo. Naomba msamaha,” Ngerechu alijitetea. Akimuhukumu Ngerechu, Bw Mutua alisema kila mmoja yuko na shida na wizi sio suluhu ya kutatua shida mbali kufanya kazi kwa bidii. “Hii mahakama imekupata na hatia.Uliathiri kazi ya mwenzio kwa tamaa yako ya kujitajirisha haraka.Tamaa halipi kamwe.Utatumikia kifungo cha gerezani miaka miwili bila faini,” Bw Mutua alimweleza mshtakiwa akimhukumu. Mshtakiwa alipewa siku 14 kukata rufaa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  